32003R0261
L 037/12
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EО) № 261/2003 НА КОМИСИЯТА
от 12 февруари 2003 година
относно временно разрешаване на нова употреба на добавки в храните за животни
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 70/524/EИО на Съвета от 23 ноември 1970 г. относно добавките при храненето на животни (1), последно изменена с Регламент (EO) № 1756/2002 (2), и по-специално членове 3 и 9д от нея,
като има предвид, че:
(1)
Директива 70/524/EИО предвижда, че нова употреба на добавка, която вече е разрешена, изисква разрешение от Общността съгласно член 4 от директивата.
(2)
Директива 70/524/EИО предвижда, че може да бъде дадено временно разрешение за употреба в храни за животни или нова употреба на добавка, която е вече разрешена, ако са изпълнени условията, определени в посочената директива, и ако може да се направи разумно предположение, предвид наличните резултати, че при използването ѝ в храните на животните тя ще има едно от въздействията, посочени в член 2, буква a) от същата директива. Такова временно разрешение може да се даде за срок, който не надхвърля четири години в случая на добавките, посочени в част II от приложение В към тази директива.
(3)
Бяха предоставени нови данни от предприятия производители в подкрепа на заявлението за разширяване на разрешението за двата препарата от ензимите, посочени в приложения I и II към настоящия регламент и изброени под номера 50 и 51 в приложенията към Директива 70/524/EИО, за нови категории животни.
(4)
Оценките на молбите за разрешение, подадени относно новата употреба на препаратите от ензимите, посочени в приложения I и II, показват, че условията на член 9д, параграф 1 от Директива 70/524/EИО са изпълнени и поради това разширяването на употребата следва да се разреши временно за срок от четири години.
(5)
Оценките на молбите също показват, че може да са необходими някои процедури за защита на работниците от експозиция на добавките, посочени в приложения I и II. Такава защита следва обаче да бъде осигурена чрез прилагане на Директива 89/391/EИО на Съвета от 12 юни 1989 г. относно въвеждане на мерки за насърчаване подобряването на безопасността и здравето на работниците на работното място (3).
(6)
Научният комитет по храненето на животните предостави положителни становища за безопасността на тези препарати при условията, определени в приложенията към настоящия регламент.
(7)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Препаратите, принадлежащи към групата „Ензими“, посочени в приложения I и II, се разрешават за употреба като добавки при храненето на животните при условията, съдържащи се в тези приложения.
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 12 февруари 2003 година.